Με δυο γκολ στο δεύτερο ημίχρονο, ο Ατρόμητος κατάφερε να νικήσει… σβηστά τον πολύ κακό δημιουργικά Παναθηναϊκό στο Περιστέρι. Με τέρματα των Μπρούνο στο 61’ και Κουλούρη στο 72’, η ομάδα του Νταμίρ Κάναντι επικράτησε 2-0 του «τριφυλλιού», που παρουσιάστηκε ακίνδυνο και νωθρό στα δυτικά προάστια.



Το ματς



Ο Ατρόμητος παρατάχθηκε με ένα 4-2-3-1, έχοντας μοναδικό προωθημένο τον Κουλούρη, στα άκρα τους Ουγκράι και Μπρούνο και τον Ενσικουλού ως δεκάρι. Αμυντικά χαφ ήταν οι Μάντσον και Νάτσος, οι τέσσερις στην άμυνα οι Κυβρακίδης, Ρισβάνης, Χατζηησαϊας και Κατράνης και στο τέρμα ο 17χρονος Μανδάς.



Από την άλλη, ο Παναθηναϊκός έπαιξε ένα 3-4-1-2, που στη συνέχεια έγινε 3-4-3. Ντεμπούτο έκανε ο 10άρι και ως εξτρέμ ο 17χρονος Αθανασακόπουλος και στην επίθεση ήταν ο Μακέντα, έχοντας κοντά του τον Χατζηγιοβάνη. Οι Κουρμπέλης και Δώνης έπαιξαν στα χαφ, ενώ στα άκρα ήταν οι Γιόχανσον και Ινσούα. Στην τριάδα της άμυνας έπαιξαν οι Κολοβέτσιος, Κουλιμπαλί, Οικονόμου και στο τέρμα ο Κότσαρης.



Το πρώτο μέρος κινήθηκε σε μέτρια επίπεδα. Ο Ατρόμητος ήταν ελαφρώς καλύτερος και πιο επικίνδυνος από τον Παναθηναϊκό που είχε μόλις ένα καλό σουτ του Δώνη έξω από την περιοχή, το οποίο πέρασε άουτ και τίποτε περισσότερο. Από την άλλη, οι γηπεδούχοι, δίχως κι αυτοί να εντυπωσιάζουν με την απόδοσή τους, είχαν τη μεγάλη ευκαιρία του αγώνα, όταν το φάουλ του Ουγκράι στο 12’ ανάγκασε τον Κότσαρη σε εντυπωσιακή επέμβαση σε κόρνερ.



Στην επανάληψη, ο Γιώργος Δώνης, στο πλαίσιο των δοκιμών που κάνει για την αξιολόγηση του ρόστερ, έκανε διπλή αλλαγή. Εμμανουηλίδης και Χατζηθεοδωρίδης πέρασαν αντί των Μακέντα και Αθανασακόπουλου, αντιστοίχως. Το σύστημα παρέμεινε 3-4-3 με Εμμανουηλίδη στην επίθεση.



Το δεύτερο ημίχρονο κυλούσε όπως και το πρώτο. Δίχως φάσεις, δίχως ρυθμό και με τις δυο ομάδες να αποδίδουν κακό ποδόσφαιρο. Τελικά, στο 61΄ οι γηπεδούχοι κατάφεραν να ανοίξουν το σκορ. Έπειτα από εκτέλεση κόρνερ, ο Κουλούρης με κεφαλιά στο δεύτερο δοκάρι έστειλε την μπάλα στο οριζόντιο δοκάρι και στη συνέχεια ο Μπρούνο από κοντά με πλασέ έκανε το 1-0.



Στο 72’ ο Ατρόμητος διπλασίασε τα τέρματά του, χάρη σε ένα τρομερό γκολ από τον Κουλούρη. Έπειτα από κόρνερ και κεφαλιά του Ρισβάνη, ο επιθετικός των γηπεδούχων υποδέχθηκε την μπάλα στα αριστέρα και με σουτ – κεραυνό την έστειλε στο αριστερό παραθυράκι για το 2-0.



Στα υπόλοιπα λεπτά δεν άλλαξε κάτι. Ο Ατρόμητος κράτησε με ευκολία του υπέρ του αποτέλεσμα και έφτασε σε μια πανεύκολη νίκη επί του νωθρού Παναθηναϊκού.



